Fase 4-beurtkrag vanmiddag in werking(Argieffoto: Tracey Adams/ANA) Eskom het aangekondig dat hy Woensdagmiddag fase 4-beurtkrag sal instel. Die kragvoorsiener sê fase 4 sal van 15:00 tot 22:00 in werking gestel word weens ŉ buitengewone hoë vraag na elektrisiteit te midde van koue weer oor groot dele van die land. Volgens Eskom sal beurtkrag boonop tot die naweek voortduur. “Hierdie beurtkrag is nodig om noodreserwes te spaar en aan te vul, terwyl die stabiliteit van die kragstelsel gehandhaaf word,” het die kragvoorsiener verduidelik. Fase 2-beurtkrag was ten tyde van dié aankondiging van krag nadat tien opwekkingseenhede by sewe kragstasies in die afgelope twee dae met tye onbeplande onderbrekings ondervind het. Luidens die verklaring kon Eskom intussen opwekkingseenhede by die Tutuka-, Komati-, Hendrina- en Camdenkragsentrales herstel. Onderbrekings word in hierdie stadium steeds by die Matla- en Krielkragsentrales ondervind. Onbeplande instandhoudingswerk staan tans op 11 300 MW, terwyl beplande instandhoudingswerk 5 040 MW uit die netwerk haal. Eskom het ŉ beroep op verbruikers gedoen om elektrisiteit spaarsaam te gebruik.